## Program pomoćničkog ispita za zanimanje fasader

### NN 12/2010 (25.1.2010.), Program pomoćničkog ispita za zanimanje fasader

MINISTARSTVO GOSPODARSTVA, RADA I PODUZETNIŠTVA

258

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

FASADER

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja fasader u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja a u skladu s nastavnim planom i programom za zanimanje fasader.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Zidanje zida fasadnom opekom | Izvesti pravokutni sudar zidova od fasadne opeke s tim da je dio jednog zida u tlocrtu zakrivljen.  Ručno i strojno obraditi dio opeka koje će biti ugrađene u zavojiti dio zida tako da je na licu zida vidljiv pravilan vez opeka. |
| Žbukanje zida | Zidani zid, koji je u jednom dijelu u tlocrtu zakrivljen, pripremiti za grubo i fino žbukanje, zatim ga grubo i fino ožbukati i pripremiti za završnu izvedbu fasadnom bojom. |
| Izrada fasade od dekorativnih žbuka u raznim završnim izvedbama | Izvršiti provjeru podloge te izvršiti sve potrebne predradnje i sanirati podlogu.  Razmjeriti i provjeriti horizontalne i vertikalne dimenzije zidova.  Izraditi dio fasade u najmanje tri završne izvedbe. |
| Izrada fasade od akrilatne i silikatne žbuke u raznim završnim izvedbama | Provjeriti i eventualno zidarski sanirati podlogu, zatim razmjeriti i računski provjeriti horizontalne i vertikalne dimenzije pročelja zgrade. Također, potrebno je obaviti izvedbu fasade u najmanje tri završne izvedbe. |
| Izvedba obojenja fasade s karakterističnim dominantnim uzorkom | Izvesti dekorativno obojenje fasade s dominantnim uzorkom.  Procijeniti stanje podloge.  Voditi računa o tehnologiji izvođenja obojenja. |
| Izrada novoga arhitektonskog profila prema postojećem profilu | Snimiti postojeće oštećenje arhitektonskog profila te izraditi stolarsko-tesarsku drvenu šablonu i eventualno limarsko okivanje.  Izraditi zidarsku obradu novoga arhitektonskog profila  \*uradak se izvodi na pročelju zgrade povijesne baštine |
| Izrada i ugradnja plastičkih odljevaka | Uzeti otiske na postojećim uzorcima.  Izraditi kalupe za odljevke.  Izraditi odljevke od gipsa i poliestera.  Armirati odljevak.  Ugraditi odljevak na fasadu.  \*uradak se izvodi na pročelju zgrade povijesne baštine |
| Izrada sokla od pranog kulira | Pripremiti podlogu, pripremiti smjesu za nanošenje, zatim ugraditi smjesu i oprati površinski sloj cementa. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Ručno miješanje žbuke | Izabrati potrebne materijale za pripremu žbuke te izabrati ispravan omjer komponenata i izmiješati žbuku. |
| Žbukanje | Ispravno nanijeti žbuku – ispravno koristiti ravnalice i gladilice. |
| Montaža fasadne skele | Montirati i pričvrstiti dio potrebne fasadne skele za rad na visini. |
| Priprema izrade završnog sloja fasade | Izvesti završni sloj fasade uz vješto baratanje vodenom vagom. |

Prilikom izvedbe praktičnog dijela polaznik pomoćničkog ispita treba postupati u skladu sa standardnim radnim procedurama u graditeljstvu.

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju fasader.

|  |  |
| --- | --- |
| Nastavna područja | Očekivani ishodi učenja |
| 1. Matematika u struci | |
| Brojevi | Izvesti osnovne računske operacije s brojevima |
| Postotni račun | Izračunati postotni iznos, postotak i osnovnu vrijednost.  Primijeniti postotni račun u praktičnim primjerima. |
| Planimetrija s osnovama trigonometrije pravokutnog trokuta | Izvesti računske operacije za pretvorbu mjera za duljinu i mjera za površinu.  Primijeniti Pitagorin poučak.  Izračunati opseg i površinu jednostavnih ravninskih likova i kombiniranih likova praktične naravi. Primijeniti trigonometriju pravokutnog trokuta u planimetriji i rješavanju problema stručne i praktične naravi. |
| Proporcionalnost | Postaviti i riješiti razmjer, račun diobe i račun smjese kroz probleme stručne i praktične naravi. |
| Pojam informatike | Analizirati mogućnosti računala u svrhu izrade tehničke dokumentacije i mogućnosti interneta radi širenja znanja. |
| 2. Tehnologija zanimanja | |
| Elementi građevina | Nabrojiti elemente građevina i opisati sklop tih elemenata u funkcionalnoj cjelini.  Nabrojiti materijale koje koristimo u izradi građevine. Opisati značajke materijala i objasniti njihovu svrsishodnu primjenu. |
| Pripremni radovi na izgradnji objekta | Imenovati nazive i dimenzije drvene građe, zatim nazive i uporabu veznih sredstava za drvo i načine izvedbe osnovnih tesarskih vezova.  Opisati način slaganja više elemenata u istom pravcu te navesti razne metode obilježavanja pravog kuta. Objasniti postupak iskolčavanja i izrade nanosne skele. |
| Pribor, alat i strojevi | Imenovati, izabrati i koristiti pribor, alat, građevinske strojeve i transportna sredstva.  Opisati ulogu i navesti vrstu skela.  Opisati glavne opasnosti i objasniti pravila zaštite na radu kod upotrebe alata, strojeva i kod rada na skelama. |
| Hidroizolacija | Formulirati značajke materijala koji se koriste za hidroizolaciju te objasniti postupak postave i izvedbe hidroizolacije. |
| Zidovi | Opisati namjenu i klasificirati podjelu zidova. Nabrojiti materijale za izradu zidova.  Opisati način izvedbe osnovnih vezova opeka u zidovima od ONF-a i blok-opeke.  Ilustrirati način zidanja kamenih zidova.  Objasniti način izrade monolitnih zidova i stupova. Navesti namjenu i opisati postupke izrade dimovodnih i ventilacijskih kanala. |
| Toplinska stabilnost | Objasniti pojam toplinske stabilnosti.  Navesti mogućnosti nastajanja šteta zbog temperaturnih naprezanja.  Navesti svrhu dilatiranja te važnost primjene toplinske izolacije koja smanjuje temperaturni rad konstrukcije. |
| Podloge i priprema podloga za žbukanje | Navesti značajke podloga za fasadu kod modernih zgrada.  Interpretirati važnost sanacije podloga kod objekta graditeljske baštine i navesti materijale koji se pri tome koriste. |
| Žbukanje | Opisati predradnje ovisne o stanju podloge.  Nabrojiti redoslijed slojeva (ruku) kod žbukanja i opisati njihovu ulogu.  Navesti redoslijed svih radnji kod žbukanja ravnih dijelova zida.  Prepoznati ulogu cementnog šprica. |
| Zidanja fasadnom opekom | Nabrojiti vrste fasadnih opeka.  Nabrojiti osnovna zidarska veziva i prepoznati ih vodeći brigu o vizualnoj kvaliteti takve konstrukcije. Navesti probleme koji se javljaju kod izvođenja složenih zidarskih konstrukcija. |
| Fasadne skele | Objasniti način dobrog i sigurnog postavljanja skela kod fasaderskih radova. |
| Podnožje (sokl) fasadnog zida | Opisati načine obrade podnožja zida od umjetnoga kamena i pranoga kulira i raznih žbuka te načine završne obrade.  Nabrojiti načine izvođenja spojeva i dilatacija |
| Višeslojne termoizolirajuće i ventilirane fasade | Nabrojiti sustave višeslojnih fasada.  Objasniti ventilirajuća pročelja, postavu termo izolacije te oblaganje opekom, kamenom ili drugim vrstama ploča. |
| Bojanje pročelja fasadnim bojama | Opisati način izrade podloge te pripremu alata za bojanje zida.  Objasniti bojanje zida u dva ili više tonova. |
| Izvedba pročelja dekorativnim žbukama | Opisati način izrade podloge te pripremu alata za izradu dekorativne žbuke za završnu obradu pročelja.  Objasniti izvedbu pročelja u dvije ili više vrsta dekorativnih žbuka. |
| Sanacije | Nabrojiti principe različitih pristupa sanaciji od prodora kapilarne vlage: mehanički, fizikalni, kemijski i elektroosmonski.  Nabrojiti načine izvođenja svakog pojedinog pristupa te načine mjerenja vlage u zidovima. |
| 3. Zaštita na radu | |
| Zaštita na radu u graditeljstvu | Nabrojiti moguće povrede i oboljenja glave, očiju i lica, zatim oštećenja i oboljenja sluha, povrede i oboljenja ruku, nogu, tijela, kao i povrede od pada s visine, povrede od električne struje te moguće povrede i oboljenja od požara.  Objasniti odgovarajuće zaštitne postupke i navesti sredstva.  Objasniti način ispravnog korištenja zaštitnih sredstva. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | BROJ BODOVA | |
| Mogući | Ostvareni |
| Priprema izrade praktičnog uratka\* | 0 – 20 |  |
| Korištenje zaštitnih sredstava i naprava te mjera kako bi se ostvarila sigurna i učinkovita radna okolina | 0 – 10 |  |
| Spretnost rukovanja alatima i opremom | 0 – 10 |  |
| Brzina (u zadanom vremenu) i preciznost (točnost) | 0 – 10 |  |
| Kakvoća izrađene radne probe u skladu sa standardnim procedurama u graditeljstvu | 0 – 10 |  |
| Točnost dimenzija i obrade prema planu | 0 – 20 |  |
| Kakvoća izrađenog uratka u skladu sa standardnim procedurama u graditeljstvu | 0 – 20 |  |
| UKUPNO: | 0 – 100 |  |

\*Priprema za izradu uratka sadrži slijedeće:

– grafički prikaz (skica) zadatka

– opis redoslijeda radnji/radnog procesa

– potreban materijal

– potreban alat i oprema

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-20

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-258